Torben Hansen (S), 2003-12-19:
En del af forudsætningen for regeringens forringelse af skolepraktikken må jo være, at der findes ledige praktikpladser, som ikke bliver besat,
simpelt hen fordi eleverne ikke er mobile nok.
Hvorfor skulle man ellers stramme EMMA-kriterierne?
Samtidig i besvarelserne til udvalget bliver det klart, at der ikke er noget materiale, der underbygger regeringens forudsætninger.
Eksempelvis siger svaret på spørgsmål 18: Der findes ikke relevant og anvendeligt statistisk materiale over antal ubenyttede praktikpladser.
Endvidere siger svaret på spørgsmål 48: Skærpede krav til elevernes mobilitet kan også være med til at sikre, at flere ledige praktikpladser bliver besat af søgende elever.
Det vil sige, at man forudsætter, at der er ledige praktikpladser, men man har ikke noget talmateriale, så man må sige, det er en lidt flot antagelse, når man ikke engang ved, om der findes ledige praktikpladser. Da man fra ministerens side ikke kan sige noget om antallet af ledige praktikpladser, vil jeg da gerne hjælpe ministeren.
På ministeriets hjemmeside, den, der hedder www. praktikpladsen.dk, er der seks - seks! - ledige praktikpladser, og der er endda sendt materiale ud til 60.000 virksomheder i januar 2003, for at de skal bruge den hjemmeside, når de har ledige praktikpladser.
Socialdemokratiet vil endvidere, som under førstebehandlingen, henlede opmærksomheden på vismandsrapporten fra december 2003, hvori vismændene fremhæver, at aftalen omkring L 84 ikke tilskynder arbejdsgiverne til at oprette flere praktikpladser.
Man kunne da i det mindste fra regeringens side have overvejet vismændenes indlæg.
Det har man ikke gjort, man har bare fejet det af bordet med, at man ikke er enig.
Lovforslaget indeholder hverken pisk eller gulerødder til arbejdsgiverne, det indeholder kun krav til eleverne.
Under førstebehandlingen var regeringens mantra hele tiden, at uddannelsesgarantien stort set var uforandret.
I besvarelsen af spørgsmål 35 må man sige, der er tale om en ren tilståelsessag.
De seks punkter, der nævnes er: 1. Mulighed for EUD+ på trindelte uddannelser.
2. Styrket efterlevelse af EMMA-kriterierne.
3. Mobilitetskravet udvides til også at gælde andre erhvervsrettede uddannelser.
4. Mulighed for mobilitetsfremmende ydelser.
5. Flere uddannelser på negativlisten
6. Flere uddannelser bliver adgangsbegrænset.
Det er en meget besynderlig måde at formulere en uddannelsesgaranti på, at flere uddannelser er på negativlisten og flere uddannelser bliver adgangsbegrænset, Det er meget svært at se, at det skulle give uddannelsesgaranti, og derfor synes jeg også, at det er rimeligt, at ministeren nu er kommet til den erkendelse, at uddannelsesgaranti skrives i anførselstegn. På trods af et stillet spørgsmål, spørgsmål 14, er det ej heller lykkedes at få en specifikation og beregning over, hvorledes man vil skaffe de 2.000 ekstra praktikpladser.
Der er nogle generelle vendinger, som ikke på nogen måde godtgør, at målet er opnåeligt.
Det er vores opfattelse, at de unge skal have garanti for uddannelsen - uden gåseøjne, anførselstegn eller i sidste ende snydeblæk.
EMMA-kriterierne bliver også strammet.
Nu skal de unge mennesker være geografisk mobile i hele landet, uanset hvor praktikpladsen findes.
Det betyder jo i det yderste tilfælde, at en 17-årig ellærling fra Aalborg skal tage en praktikplads i Nakskov.
Det er ikke rimeligt, og det vil også være interessant at høre ramaskriget, hvis det samme blev tilfældet mellem 1.g og 2.g på det almene gymnasium.
Danske virksomheder, dansk konkurrenceevne og danske unge efterspørger et højere kompetenceniveau, ikke et lavere.
En trindeling kan derfor risikere at medføre, at unge tilskyndes til at tage en uddannelse, der vil stille dem dårligere på arbejdsmarkedet.
Socialdemokratiet er enig med Håndværksrådet.
At skære i skolepraktikydelsen er også et klart signal til eleven om, at de egentlig selv er lidt ude om det, når de ikke kan finde en praktikplads, og når de selv er ude om det, så må de også føle lidt.
I svaret på spørgsmål 112 står der bl.a., at ydelsesniveauet sænkes, hvilket indebærer et styrket incitament til at søge ordinære aftaler med fuld løn til andre uddannelser frem for skolepraktik med en lavere ydelse.
Så må man jo stille det naturlige spørgsmål: »...søge andre ordinære aftaler«?
Hvilke aftaler?
Ministeriets egen hjemmeside viser, at der er seks ledige praktikpladser på landsplan.
Udvalgsbehandlingen har styrket Socialdemokratiet i, at det her forslag ikke er til gavn for de unge og de praktikpladssøgende, og man kan jo heller ikke sige, at det just har været hurraråb, som de enkelte deputationer er mødt
op med i Uddannelsesudvalget.
Vi er stadig væk af den opfattelse, at det udhuler uddannelsesgarantien, det fjerner næsten 5.000 nødvendige skolepraktikpladser, det vender den tunge ende nedad i forhold til etniske unge, aktiverede og revalidender, det skader tilgangen til erhvervsuddannelserne, det straffer også eleverne for arbejdsgivernes forsømmelser, det indfører skærpet adgangsbegrænsning, og det indføres også med tilbagevirkende kraft for nogle af de elever, der startede i august i år.
Derfor vil vi selvfølgelig som tidligere stemme imod lovforslaget.